**Likumprojekta „Grozījumi likumā „Par politiski represētās personas statusa noteikšanu komunistiskajā un nacistiskajā režīmā cietušajiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts „Grozījumi likumā „Par politiski represētās personas statusa noteikšanu komunistiskajā un nacistiskajā režīmā cietušajiem” (turpmāk – likumprojekts) izstrādāts saskaņā ar Ministru prezidenta 2011.gada 21.janvāra rezolūciju Nr. 90/TA-154, ievērojot Saeimas Cilvēktiesību un sabiedrisko lietu komisijas (turpmāk – komisija) 2011.gada 18.janvāra vēstulē Nr. 9/4-2-N/2-2011minēto. |
| 2. | Pašreizējā situācija un problēmas | Saskaņā ar likuma „Par politiski represētās personas statusa noteikšanu komunistiskajā un nacistiskajā režīmā cietušajiem” 11.pantu politiski represētās personas statusu piešķir vietējā pašvaldība, kas veikusi attiecīgās personas reģistrāciju dzīvesvietā. Latvijas pilsoņiem, kuru pastāvīgā dzīvesvieta ir ārvalstīs, politiski represētās personas statusu piešķir Tieslietu ministrija. Iesniegto materiālu iepriekšējai izskatīšanai izveidojama komisija, kurā iekļaujami politiski represēto personu sabiedrisko organizāciju pārstāvji.  Šāda kārtība, saskaņā ar kuru politiski represētās personas statusu piešķir vietējā pašvaldība atbilstoši personu reģistrētajai dzīvesvietai, pastāv kopš pagājušā gadsimta 90-to gadu sākuma. Taču Latvijas Politiski represēto apvienība (turpmāk – apvienība) vairakkārt 2009.gadā vērsās ar iesniegumiem Tieslietu ministrijā un pie Ministru prezidenta, kuros pauda satraukumu par to, ka joprojām tiek piešķirts politiski represētās personas statuss un izsniegtas politiski represētās personas apliecības, lai gan apvienības ieskatā šim procesam faktiski bija jau jāizbeidzas. Apvienība norādīja, ka tas liecina par lēmējinstitūciju nekompetenci, profesionalitātes trūkumu un pat par ļaunprātību un to varētu izskaust, ja politiski represētā statusa jautājumu risināšana notiktu centralizēti ar valsts tiešās pārvaldes iestāžu lēmumiem. Tā kā valdības politika tiek virzīta uz to, lai visi iedzīvotājiem nepieciešamie pakalpojumi tiktu maksimāli pietuvināti to saņēmējiem, kā arī nebija vērojama objektīva nepieciešamība politiski represētās personas statusa piešķiršanu nodot kādas vienas valsts tiešās pārvaldes iestādes kompetencē, Ministru kabinets 2010.gada 9.augustā informēja komisiju, ka ir saglabājama līdzšinējā ilgākā laika posmā nodibinātā kārtība, jo tādējādi tiek nodrošināta uz iedzīvotājiem vērsta valsts pārvalde un pakalpojuma pieejamība visā valsts teritorijā. Tomēr apvienība vērsās komisijā un iesniedza no Ģenerālprokuratūras Personu un valsts tiesību aizsardzības departamenta saņemto informāciju par vairākiem gadījumiem, kad atsevišķas pašvaldības bija nelikumīgi personām piešķīrušas politiski represētās personas statusu un izsniegušas politiski represēto personu apliecības. Ievērojot komisijas 2010.gada 30.novembra sēdē nolemto, Tieslietu ministrija komisijai iesniedza priekšlikumu un apsvērumus par to, ka politiski represētās personas statusa noteikšanas kompetenci ir lietderīgi nodot Iekšlietu ministrijas Pilsonības un migrācijas lietu pārvaldei. Tieslietu ministrijas priekšlikumu komisija atbalstīja 2010.gada 21.decembra sēdē un uzdeva Tieslietu ministrijai iesniegt priekšlikumus grozījumiem normatīvajos aktos.  Saskaņā ar šobrīd spēkā esošo likuma „Par politiski represētās personas statusa noteikšanu komunistiskajā un nacistiskajā režīmā cietušajiem” 11.panta trešo daļu iesniegto materiālu iepriekšējai izskatīšanai pašvaldībās tiek izveidotas komisijas, kurās iekļauj politiski represēto personu sabiedrisko organizāciju pārstāvjus. Ne likumā, ne Ministru kabineta 1996.gada 22.oktobra noteikumos Nr. 408 „Noteikumi par politiski represēto personu uzskaiti, politiski represēto personu apliecību izsniegšanu un minēto apliecību uzskaiti” nav noteikta ne šādas komisijas lēmuma būtība, ne tā saistošais raksturs lēmuma pieņēmējam (attiecīgajai pašvaldībai). Pašvaldības pienākums ir pieņemt lēmumu saskaņā ar Administratīvā procesa likumu, juridiski izvērtējot konkrētās lietas faktiskos un tiesiskos apstākļus, tostarp personas iesniegtos pierādījumus. Pierādījumu vērtēšana konkrētajā administratīvajā lietā ir lēmuma pieņēmēja pienākums, lēmuma pieņēmējs ir atbildīgs par pierādījumu pareizu novērtēšanu un tam nevar būt saistošs komisijas viedoklis par kādu pierādījumu. Turklāt tāda procedūra ir ne tikai laikietilpīga, bet nevajadzīgi tiek tērēti arī iestādes resursi.  Politiski represētās personas statusa piešķiršana notiek administratīvā procesa ietvaros. Tāpēc lēmuma pieņemšanai nepieciešamā informācija iegūstama un vērtējama saskaņā ar Administratīvā procesa likuma 59., 60. un 62.pantu. Minētā likuma 149.pantā ir noteikts, ka pierādījumi administratīvajā lietā ir ziņas par faktiem, uz kuriem pamatoti administratīvā procesa dalībnieku prasījumi un iebildumi, kā arī citas ziņas par faktiem, kuriem ir nozīme lietas izspriešanā. Tādējādi jau šobrīd Tieslietu ministrijas atzinums ir tikai viens no iespējamiem pierādījumiem administratīvajā lietā, kurš vērtējams kopsakarā ar pārējiem pierādījumiem administratīvajā lietā, taču tam nekad attiecībā uz pašvaldības lēmumu nav bijusi izšķiroša nozīme. Tāpēc nav lietderīgi turpmāk likumā saglabāt šo pierādījuma veidu.  Politiski represētās personas statusa piešķiršana un apliecības izsniegšana šobrīd notiek valsts un pašvaldību iestāžu savstarpējās sadarbības ietvaros. Tā kā politiski represētās personas statusa piešķiršanas un apliecības izsniegšanas process nenotiek vienas iestādes ietvaros, procedūra nav pietiekami ātra un efektīva. Tas savukārt neatbilst Valsts pārvaldes iekārtas likuma 10.panta piektajā, sestajā un astotajā daļā noteiktajiem valsts pārvaldes principiem. Turklāt šādas procedūras rezultātā nevajadzīgi tiek tērēti valsts un pašvaldību iestāžu resursi. |
| 3. | Saistītie politikas ietekmes novērtējumi un pētījumi | Nav |
| 4. | Tiesiskā regulējuma mērķis un būtība | Likumprojekta mērķis ir nodot politiski represētās personas statusa noteikšanas kompetenci Pilsonības un migrācijas lietu pārvaldei, lai novērstu nepamatotu politiski represētās personas statusa piešķiršanas gadījumu skaitu un līdz ar to nepamatotu valsts un pašvaldību līdzekļu un politiski represētajām personām normatīvajos aktos paredzēto dažādu atvieglojumu izmantošanu. Tāpat likumprojekta pieņemšanas rezultātā politiski represētās personas statusa jautājumi pilnībā tiek nodoti vienas valsts pārvaldes iestādes kompetencē, vienlaikus saglabājot pakalpojuma pieejamību maksimāli tuvu iedzīvotāju dzīvesvietām, kā arī apvienības iesaistīšanu konsultatīvā atbalsta sniegšanai Pilsonības un migrācijas lietu pārvaldei.  Likumprojektā piedāvātais risinājums nodot politiski represētās personas statusa noteikšanas kompetenci Pilsonības un migrācijas lietu pārvaldei ir visefektīvākais, jo politiski represētās personas statusa noteikšanai, personas iesniegto ziņu pārbaudei un politiski represētās personas apliecības izsniegšanai ir nepieciešama informācija, kas ir Iedzīvotāju reģistra rīcībā. Proti, jau šobrīd saskaņā ar Ministru kabineta 1996.gada 22.oktobra noteikumu Nr. 408 „Noteikumi par politiski represēto personu uzskaiti, politiski represēto personu apliecību izsniegšanu un minēto apliecību uzskaiti” 6., 7. un 71.punktu pašvaldība vai Tieslietu ministrija pieprasījumu politiski represētās personas apliecības izgatavošanai iesniedz Pilsonības un migrācijas lietu pārvaldei, kura pārbauda Iedzīvotāju reģistrā iesniedzēja vārda un uzvārda atbilstību personas kodam, izgatavo apliecību un 10 darbdienu laikā pēc pieprasījuma saņemšanas dienas nodod apliecību pašvaldībai vai Tieslietu ministrijai. Apliecību izsniedz, pamatojoties uz Iedzīvotāju reģistra datiem.  Iekšlietu ministrijas rīcībā ir daļa no politiski represētās personas statusa piešķiršanai nepieciešamās informācijas. Proti, Iekšlietu ministrijas rīcībā ir ziņas par personu administratīvu izsūtīšanu no Latvijas teritorijas, personas dzimšanu ieslodzījumā, izsūtījumā vai nometinājumā ārpus Latvijas teritorijas, kā arī ziņas par personu reabilitāciju. Tā kā Pilsonības un migrācijas lietu pārvalde ir Iekšlietu ministrijas padotības iestāde, tiek atvieglota attiecīgo pierādījumu iegūšana un pārbaude un sekmēta ātrāka lēmumu pieņemšana. Pēdējos gados politiski represētās personas statuss pamatā tiek pieprasīts saistībā ar personu administratīvu izsūtīšanu no Latvijas teritorijas, personas dzimšanu ieslodzījumā, izsūtījumā vai nometinājumā ārpus Latvijas teritorijas.  Atbilstoši Ministru kabineta 2006.gada 3.oktobra noteikumu Nr. 811 „Pilsonības un migrācijas lietu pārvaldes nolikums” 5.punktam Pilsonības un migrācijas lietu pārvaldei ir teritoriālās nodaļas. Tādējādi iedzīvotāji, līdzīgi kā saņemot citus šīs iestādes pakalpojumus, varēs šajās teritoriālajās nodaļās iesniegt arī dokumentus politiski represētās personas statusa piešķiršanai un saņemt izgatavotās apliecības, un šis pakalpojums faktiski netiks attālināts no iedzīvotāju dzīvesvietām. Turklāt Pilsonības un migrācijas lietu pārvalde ir tiešās valsts pārvaldes iestāde ar noteiktu kapacitāti un lielu pieredzi administratīvo aktu izdošanā tieši, nosakot personu dažādus tiesiskos statusus un izdodot statusu apliecinošus dokumentus. Līdz ar to praktiski tiks izslēgti nepamatoti politiski represētās personas statusa piešķiršanas un apliecību izsniegšanas gadījumi. Tāpat Pilsonības un migrācijas lietu pārvaldes darbiniekiem ir liela pieredze sadarbībā ar arhīviem, kas dos iespēju ātri iegūt nepieciešamās arhīvu ziņas vai pārbaudīt personu sniegto informāciju.  Nododot politiski represētās personas statusa piešķiršanu vienai valsts pārvaldes iestādei tiks nodrošināta vienota politiski represēto uzskaite valsts mērogā, jo šobrīd uzskaite notiek katras pašvaldības ietvaros, tāpēc praktiski nav iespējams iegūt pietiekami objektīvu informāciju par to, cik personām valstī ir piešķirts politiski represētās personas statuss un izsniegtas apliecības. Tas savukārt apgrūtina budžeta līdzekļu plānošanu politiski represētajām personām normatīvajos aktos paredzēto tiesību nodrošināšanai (piemēram, atvieglojumiem braukšanai sabiedriskajā transportā, atvieglojumiem veselības aprūpei u.tt.).  Likumprojekta pieņemšanas rezultātā pilnībā tiks atrisināta identificētā problēma nodrošināt tiesiski pamatotu lēmumu pieņemšanu, saglabāta pakalpojuma pieejamība maksimāli tuvu iedzīvotāju dzīvesvietām un nodrošināta politiski represēto organizācijas iesaistīšana konsultatīvā atbalsta sniegšanai. |
| 5. | Projekta izstrādē iesaistītās institūcijas | Likumprojekts izstrādāts, konsultējoties ar Iekšlietu ministrijas un Pilsonības un migrācijas lietu pārvaldes amatpersonām. |
| 6. | Iemesli, kādēļ netika nodrošināta sabiedrības līdzdalība | Nav attiecināms |
| 7. | Cita informācija | Komisija izteica priekšlikumu likumprojektā paredzēt pašvaldību līdzdalību iesniegumu pieņemšanā un apliecību izsniegšanā, paredzēt konsultatīvās padomes darbu, kā arī ar Ministru kabineta noteikumiem atrisināt citus jautājumus, kas saistīti ar procesa centralizēšanu, bet atbilstoši Ministru kabineta 2006.gada 3.oktobra noteikumu Nr. 811 „Pilsonības un migrācijas lietu pārvaldes nolikums” 5.punktam Pilsonības un migrācijas lietu pārvaldei ir teritoriālās nodaļas, iedzīvotāji, līdzīgi kā saņemot citus šīs iestādes pakalpojumus, var šajās teritoriālajās nodaļās iesniegt arī dokumentus politiski represētās personas statusa piešķiršanai un saņemt izgatavotās apliecības, un šis pakalpojums faktiski netiek attālināts no iedzīvotāju dzīvesvietām. Tāpēc nav lietderīgi likumprojektā paredzēt to, ka personas iesniedz dokumentus un saņem apliecības vietējā pašvaldībā.  Politiski represētās personas statusa iegūšanai nepieciešamo iesniegumu un dokumentu iesniegšanas un izgatavoto apliecību izsniegšanas kārtību, kā arī citus ar statusa piešķiršanu procesu saistītos jautājumus plānots noregulēt ar grozījumiem Ministru kabineta 1996.gada 22.oktobra noteikumos Nr. 408 „Noteikumi par politiski represēto personu uzskaiti, politiski represēto personu apliecību izsniegšanu un minēto apliecību uzskaiti”.  Likumprojektā kā vienīgā iestāde, kuras kompetencē ir politiski represētās personas statusa piešķiršana, ir noteikta Pilsonības un migrācijas lietu pārvalde. Šāda pieeja balstās uz apsvērumiem par to, ka politiski represētās personas statusa piešķiršana jānodod vienas iestādes kompetencē, jo kompetenču sadalīšana starp vairākām iestādēm ir nelietderīga un prasa vairāk līdzekļu, kā arī var radīt grūtības iedzīvotājiem saprast to, kura iestāde ir kompetentā attiecīgajā jautājumā un no kuras iestādes prasīt savu tiesību ievērošanu.  Likumprojektā nav paredzēta ne speciālas komisijas, ne kādas konsultatīvas padomes izveide iesniegto dokumentu iepriekšējai izvērtēšanai, bet apvienībai ir paredzētas tiesības nepieciešamības gadījumā sniegt Pilsonības un migrācijas lietu pārvaldei skaidrojumus dažādos politiskās represijas jautājumos. Iemesls šādam risinājumam skaidrojams ar to, ka saskaņā ar Administratīvā procesa likumu iestādei lēmums ir jāpieņem viena mēneša laikā no iesnieguma saņemšanas dienas, lēmuma pieņēmējam pašam objektīvi jāizvērtē lietas apstākļus, tos apliecinošos pierādījumus, lēmums jāpieņem, pamatojoties uz faktiem, kuri tieši nepieciešami lēmuma pieņemšanai, un tiem izrietošiem objektīviem un racionāliem juridiskiem apsvērumiem, kā arī pašam jāatbild par lēmuma tiesiskumu. Speciālas komisijas vai kādas konsultatīvās padomes izveide un darbība var radīt grūtības iestādei lēmumu pieņemt likumā noteiktajā termiņā, kā arī tās viedoklis nevar tikt vērtēts kā pierādījums lietā. Turklāt apvienība ir apliecinājusi, ka tās biedri šādā komisijā nevarētu juridiski izvērtēt attiecīgās lietas apstākļus. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Likumprojekts attiecas uz personām, kuras saskaņā ar likumu „Par politiski represētās personas statusa noteikšanu komunistiskajā un nacistiskajā režīmā cietušajiem” atzīstamas par komunistiskā režīma vai nacistiskā režīma politiski represētām personām:  1. Par komunistiskā režīma politiski represētām personām atzīstami esošie un bijušie Latvijas, Igaunijas, Lietuvas, Somijas un Polijas pilsoņi un līdz 1940.gada 17.jūnijam Latvijā legāli iebraukušie un pastāvīgi dzīvojošie iedzīvotāji, kā arī šo personu pēcnācēji (izņemot personas, kas iebraukušas Latvijā saskaņā ar Latvijas un PSRS 1939.gada 5.oktobra Savstarpējās palīdzības paktu), latvieši un lībieši (līvi), kuri tika represēti Latvijas teritorijā vai ārpus tās, kā arī Latvijas pastāvīgie iedzīvotāji, kuri pēc 1945.gada 8.maija tika represēti Latvijas teritorijā vai ārpus tās, kā arī Latvijas pastāvīgie iedzīvotāji, kuri pēc 1945.gada 8.maija tika represēti Latvijas teritorijā, ja viņi likuma 1.pantā minēto iemeslu dēļ (politiskā pārliecība vai politiskā darbība, pretošanās totalitārajiem režīmiem, reliģiskie uzskati, rases vai nacionālā piederība, piederība pie noteiktas sabiedrības šķiras vai sociālā slāņa, strādāšana noteiktā profesijā vai nodarbošanās, kas nebija pretrunā ar Latvijas Republikas likumiem, laulība vai radniecība ar politiski represēto personu, palīdzība politiski vajātajām vai represētajām personām) laika posmā līdz 1991.gada 21.augustam: 1) nogalināti vai miruši represiju rezultātā; 2) apcietināti, ieslodzīti cietumos, koncentrācijas, PSRS filtrācijas (pārbaudes) un labošanas darbu nometnēs vai piespiedu kārtā ievietoti iestādēs, kur viņiem tika piemēroti medicīniska rakstura piespiedu līdzekļi; 3) izsūtīti, nometināti vai pārvietoti no pastāvīgās dzīvesvietas (izņemot personas, kas tika evakuētas vai pārvietotas no frontes joslām vai karadarbības apdraudētajām teritorijām, bēgļus un kara laikā daba dienestam pakļautās personas), dzimuši izsūtījumā vai nometinājumā – ja viens no vecākiem vai abi vecāki bija izsūtīti vai atradās nometinājumā – pēc vecāku noņemšanas no speckomandatūras uzskaites līdz brīdim, kad tika saņemta atļauja atgriezties Latvijā, bet ne vēlāk kā gadu no dienas, kad vecāki tika noņemti no speckomandatūras uzskaites.  2. Par nacistiskā režīma politiski represētām personām atzīstami Latvijas, Igaunijas un Lietuvas pilsoņi un līdz 1940.gada 17.jūnijam no Latvijas legāli iebraukušie un pastāvīgi dzīvojušie iedzīvotāji, kā arī šo personu pēcnācēji (izņemot personas, kas iebraukušas Latvijā saskaņā ar Latvijas un PSRS 1939.gada 5.oktobra Savstarpējās palīdzības paktu), ja viņi likuma 1.pantā minēto iemeslu dēļ (politiskā pārliecība vai politiskā darbība, pretošanās totalitārajiem režīmiem, reliģiskie uzskati, rases vai nacionālā piederība, piederība pie noteiktas sabiedrības šķiras vai sociālā slāņa, strādāšana noteiktā profesijā vai nodarbošanās, kas nebija pretrunā ar Latvijas Republikas likumiem, laulība vai radniecība ar politiski represēto personu, palīdzība politiski vajātajām vai represētajām personām) laika posmā no 1941.gada 22.jūnija līdz 1945.gada 8.maijam Latvijas teritorijā vai ārpus tās: 1) nogalināti vai miruši represiju rezultātā; 2) ieslodzīti cietumos, geto, koncentrācijas un labošanas darbu nometnēs; 3) nometināti vai pārvietoti no pastāvīgās dzīvesvietas (izņemot personas, kas tika evakuētas vai pārvietotas no frontes joslām vai karadarbības apdraudētajām teritorijām, bēgļus un kara laikā darba dienestam pakļautās pilngadīgās personas), dzimuši nometinājumā, ja viens no vecākiem vai abi vecāki atradās nometinājumā; 4) izsūtīti piespiedu darbos uz Vāciju nacistiskā režīmā 1942. un 1943.gada akciju laikā.  Par nacistiskā režīma politiski represētām personām atzīstami arī Latvijas pastāvīgie iedzīvotāji, kuri tika represēti par nacionālo piederību.  Saskaņā ar Latvijas Politiski represēto apvienības sniegto informāciju, kas iegūta no Iekšlietu ministrijas, 2007.gadā politiski represētās personas statusu ieguvušas 243 personas, 2008.gadā – 104 personas, bet 2009.gadā – 143 personas.  Saskaņā ar Vides aizsardzības un reģionālās attīstības ministrijas apkopoto informāciju (uz 01.02.2011. Tieslietu ministrijas rīcībā ir apkopotā informācija par 84 no 119 pašvaldībām) vietējās pašvaldības 2010.gadā izskatījušas 129 personu iesniegumus par politiski represētās personas statusa piešķiršanu. Pēc visas informācijas apkopošanas to personu skaits, kuras 2010.gadā vērsušās pašvaldībās ar iesniegumu par politiski represētās personas statusa noteikšanu, varētu būt nedaudz lielāks par minēto. Prognozējams, ka ar katru gadu personu skaits, kuras vēlēsies iegūt politiski represētās personas statusu, samazināsies. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav attiecināms |
| 3. | Tiesiskā regulējuma finansiālā ietekme | Likumprojekts ietekmē sabiedrības mērķgrupas ienākumus, jo personas, kuras ieguvušas politiski represētas personas statusu, saskaņā ar normatīvajiem aktiem var saņemt dažādus atvieglojumus (atvieglojumus nodokļu un nodevu maksāšanā, pensijas piešķiršanā, sabiedriskā transporta izmantošanā, bezmaksas medicīnisko aprūpi un sociālo rehabilitāciju), kas tiek segti no valsts budžeta līdzekļiem. Arī pašvaldības normatīvajos aktos noteiktās kompetences un sava budžeta ietvaros piešķir politiski represētajām personām atvieglojumus atsevišķu nodokļu un nodevu maksāšanā vai pakalpojumu saņemšanā.  Likumprojekts nemaina normatīvajos aktos noteiktos valsts garantētos atvieglojumus politiski represētām personām. |
| 4. | Tiesiskā regulējuma nefinansiālā ietekme | Likumprojekts nerada personām jaunas tiesības. Ar likumprojektu tiek pilnveidots mehānisms esošo tiesību realizēšanā, personām netiek uzlikti jauni pienākumi. Paredzams, ka likumprojekts nodrošinās vienlīdzīgas tiesības un iespējas iegūt politiski represētās personas statusu. |
| 5. | Administratīvās procedūras raksturojums | Likumprojekts paredz iespēju sabiedrības mērķgrupai politiski represētas personas statusa iegūšanai iesniegt iesniegumu un nepieciešamos dokumentus Pilsonības un migrācijas lietu pārvaldei, izmantojot tās teritoriālās nodaļas, kā arī neliedz iespēju iesniegumu un nepieciešamos dokumentus nosūtīt pa pastu. Arī izgatavotās apliecības tiks izsniegtas Pilsonības un migrācijas lietu pārvaldes teritoriālajās nodaļās. Personu iesniegtie dokumenti un lietās pieņemtie lēmumi glabāsies Pilsonības un migrācijas lietu pārvaldē normatīvajos aktos noteiktajā kārtībā. Pēc būtības procedūra netiek mainīta, tiek mainīta tikai kompetentā iestāde. Kārtība, kādā turpmāk notiks iesniegumu un dokumentu iesniegšana, to apstrāde, glabāšana, izsniegto apliecību uzskaite un politiski represēto personu uzskaite, tiks noteikta ar grozījumiem Ministru kabineta 1996.gada 22.oktobra noteikumos Nr. 408 „Noteikumi par politiski represēto personu uzskaiti, politiski represēto personu apliecību izsniegšanu un minēto apliecību uzskaiti”, vai izdodot jaunus noteikumus esošo vietā. |
| 6. | Administratīvo izmaksu monetārs novērtējums | Nav attiecināms |
| 7. | Cita informācija | Nav |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2011. gads** | | Turpmākie trīs gadi (tūkst. latu) | | |
| **2012.** | **2013.** | **2014.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi |  |  |  |  |  |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: |  | 17,0 | 17,0 | 17,0 | 17,0 |
| 2.1. valsts pamatbudžets |  | 17,0 | 17,0 | 17,0 | 17,0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: |  | -17,0 | -17,0 | -17,0 | -17,0 |
| 3.1. valsts pamatbudžets |  | -17,0 | -17,0 | -17,0 | -17,0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | Nav attiecināms | | | | |
|  | 17,0 | 17,0 | 17,0 | 17,0 |
|  |  |  |  |  |
| 5. Precizēta finansiālā ietekme: |  |  |  |  |  |
| 5.1. valsts pamatbudžets |  |  |  |  |  |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Pilsonības un migrācijas lietu pārvaldei, lai nodrošinātu funkciju politiski represētās personas statusa noteikšanai, kas ietver dokumentu pieņemšanu un iesniegumu izskatīšanu par politiski represētā statusa piešķiršanu/nepiešķiršanu, tai skaitā informācijas iegūšanu arhīvos par personas atbilstību represētā statusam, apstrīdēšanas iesniegumu izskatīšanu un pārstāvību tiesvedībās nepieciešams papildus finansējums 2011.gadā un turpmāk:   * atalgojums – Ls 11 520 (izdevumu klasifikācijas kods 1114 - civildienesta ierēdņu mēneša amatalga )   2 amata vietas –vecākais referents profesiju kods\* 242203, 35. saime, II līmenis , 9.mēnešalgu grupa 3.kvalifikācijas pakāpe\*\* Ls 480 ‑ Ls 480 x12mēn=Ls 5760 x 2 amata vietas;   * Darba devēja valsts sociālās apdrošināšanas obligātās iemaksas, sociāla rakstura pabalsti un kompensācijas - Ls 11 520 x 24.09% = Ls 2776 (izdevumu klasifikācijas kods 1200 -  darba devēja valsts sociālās apdrošināšanas obligātā iemaksas);   **Atlīdzībai kopā – Ls 14 296.**   * Papildu informācijas pieprasīšanai no arhīviem; (1 lapa + pasta izdevumi) 100 lietas gadā x Ls 0.35 (vienkārša vēstule līdz 20g) = Ls 35(izdevumu klasifikācijas kods 2219 -  pārējie sakaru pakalpojumi); * Administratīvā akta (lēmuma) nosūtīšana personai; (3 lapas + pasta izdevumi) 100 lietas gadā x Ls 1 (ierakstīta vēstule no 20g - 50g pa Latviju) = Ls100(izdevumu klasifikācijas kods 2219 -  pārējie sakaru pakalpojumi); * Nelabvēlīga lēmuma pieņemšanas gadījumā – personas viedokļa noskaidrošana; (2 lapas + pasta izdevumi) 25 lietas gadā x Ls 1(ierakstīta vēstule no 20g - 50g pa Latviju) = Ls 25(izdevumu klasifikācijas kods 2219 -  pārējie sakaru pakalpojumi); * Pēc personas viedokļa saņemšanas PMLP, pieņemtā lēmuma nosūtīšana personai; (3 lapas + pasta izdevumi) 25 lietas gadā x Ls 1(ierakstīta vēstule no 20g - 50g pa Latviju) = Ls 25(izdevumu klasifikācijas kods 2219 -  pārējie sakaru pakalpojumi); * Apstrīdētā lēmuma pārskatīšana, attiecīgā lēmums nosūtīšana personai (5 lapas +pasta izdevumi) 10 lietas gadā x Ls 1(ierakstīta vēstule no 20g - 50g pa Latviju) = Ls 10(izdevumu klasifikācijas kods 2219 -  pārējie sakaru pakalpojumi); * Arhīva izziņu pieprasīšana ( 1 izziņa x vidēji Ls 10). Plānoti 100 gadījumi x Ls 10 = Ls 1000 (izdevumu klasifikācijas kods 2239 -  pārējie iestādes administratīvie izdevumi un ar iestādes darbības nodrošināšanu saistītie pakalpojumi); * Kopētāja uzturēšana un apkope (1000 kopijas x 0.02 Ls) \* + kopētāja remonta izdevumi Ls 200) = Ls 220 (izdevumu klasifikācijas kods 2243 - iekārtas, inventāra un aparatūras remonts, tehniskā apkalpošana ); * Programmatūtas uzturēšana - Ls 66 x 12 mēn. =Ls 792 (izdevumu klasifikācijas kods 2251 -  informācijas sistēmas uzturēšana); * Kancelejas preces - (papīrs un citas kancelejas preces vienam darbiniekam ceturksnī Ls12, toneris Ls 50 ceturksnī) 2 darbinieki x Ls 12 + Ls 50 x 4 cet. = Ls 496 (izdevumu klasifikācijas kods 2311 -  biroja preces).   **Precēm un pakalpojumiem kopā** **Ls 2703**  Pavisam funkcijas īstenošanai papildus nepieciešami **Ls 16 999** | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Lai nodrošinātu funkciju politiski represētās personas statusa noteikšanai, kas ietver dokumentu pieņemšanu un iesniegumu izskatīšanu par politiski represētā statusa piešķiršanu/nepiešķiršanu, nepieciešams 2011.gadā un turpmāk normatīvajos aktos noteiktajā kārtībā palielināt dotāciju no vispārējiem ieņēmumiem Iekšlietu ministrijas budžeta programmai 11.00.00 „Pilsonības un migrācijas lietas” izdevumu segšanai Ls 16 999 apmērā.  \* saskaņā ar Grozījumi Ministru kabineta 2010.gada 18.maija noteikumos Nr.461 "Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību",  \*\*saskaņā ar [Ministru kabineta noteikumiem Nr.1651 "Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību](http://www.likumi.lv/doc.php?id=203051&from=off)”. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Saskaņā ar likuma „Par politiski represētās personas statusa noteikšanu komunistiskajā un nacistiskajā režīmā cietušajiem” 12.pantā ietverto pilnvarojumu Ministru kabinets 1996.gada 22.oktobrī izdevis Ministru kabineta noteikumus Nr.408 „Noteikumi par politiski represēto personu uzskaiti, politiski represēto personu apliecību izsniegšanu un minēto apliecību uzskaiti”.  Līdz 2012.gada 1.janvārim izstrādājami grozījumi Ministru kabineta noteikumos par politiski represēto personu apliecību uzskaiti, izsniegšanas un izmantošanas kārtību, kā arī par politiski represēto personu uzskaites kārtību. Par Ministru kabineta noteikumu izstrādi atbildīgā iestāde ir Iekšlietu ministrija. |
| 2. | Cita informācija | Nav |

**V.sadaļa - Nav attiecināma**

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Saeimas Cilvēktiesību un sabiedrisko lietu komisijas sēdēs, kurās izskatīja Latvijas Politiski represēto apvienības priekšlikumu par politiski represētās personas statusa piešķiršanas centralizēšanu – 2010.gada 18.maijā, 2010.gada 30.novembrī, 2010.gada 21.decembrī un 2011.gada 18.janvārī – piedalījās arī Latvijas Politiski represēto apvienības pārstāvji. Komisijas sēdēs 2010.gada 30.novembrī, 2010.gada 21.decembrī un 2011.gada 18.janvārī piedalījās arī Latvijas Pašvaldību savienības pārstāvji, līdz ar to Latvijas Politiski represēto apvienība un Latvijas Pašvaldību savienība ir informēta par likumprojekta izstrādes uzsākšanu. |
| 2. | Sabiedrības līdzdalība projekta izstrādē | Ņemot vērā to, ka Latvijas Politiski represēto apvienības un Latvijas Pašvaldību savienības pārstāvji piedalījās Saeimas Cilvēktiesību un sabiedrisko lietu komisijas sēdēs, kurās izskatīja jautājumu par likumprojekta izstrādi, ir uzklausīts minēto organizāciju viedoklis par likumprojekta izstrādi un notikušas konsultācijas. |
| 3. | Sabiedrības līdzdalības rezultāti | Latvijas Politiski represēto apvienība atbalsta politiski represētās personas statusa piešķiršanas centralizēšanu un izteica priekšlikumu arī turpmāk līdzdarboties politiski represētās personas statusa piešķiršanā, sniedzot konsultatīvu atbalstu. Minētais priekšlikums likumprojekta izstrādē ņemts vērā, nosakot, ka nepieciešamības gadījumā Latvijas Politiski represēto apvienība sniedz Pilsonības un migrācijas lietu pārvaldei konsultācijas un priekšlikumus politisko represiju jautājumos.  Latvijas Pašvaldību savienība ir apkopojusi pašvaldību viedokli par politiski represētās personas statusa piešķiršanas centralizēšanu un secinājusi, ka absolūts vairākums pašvaldību atbalsta minētā procesa centralizēšanu. Turklāt lielākā daļa pašvaldību atbalsta visa procesa centralizēšanu, proti, arī iesniegumu pieņemšanu un politiski represēto personu apliecību izsniegšanu vienā valsts pārvaldes iestādē, nevis pašvaldībās. |
| 4. | Saeimas un ekspertu līdzdalība | Likumprojekts ir Saeimas Cilvēktiesību un sabiedrisko lietu komisijas iniciatīva un likumprojekts izstrādāts, ievērojot komisijas 2011.gada 18.janvāra vēstulē Nr. 9/4-2-N/2-2011minēto. |
| 5. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Likumprojekta izpildi nodrošinās Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām | Tiek paplašinātas Pilsonības un migrācijas lietu pārvaldes funkcijas, paredzot funkciju piešķirt politiski represētās personas statusu. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav attiecināms |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav attiecināms |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav attiecināms |
| 6. | Cita informācija | Nav |

Tieslietu ministrs A.Štokenbergs

03.02.2011. 08:45

3704

L.Berga

67036804, [Linda.Berga@tm.gov.lv](mailto:Linda.Berga@tm.gov.lv)